એરનસિંગનાં ઘરમાં તેની પત્ની પોદી ઉપરાંત તેની એકમાત્ર કન્યા હેમી રહેતી હતી. ભૂતનાં કારનામા છેલ્લાં આઠ મહિનાથી હેરાન કરતાં હતા. કોઈ માંત્રિકે એરનસિંગને ભૂત ભગાડવાં થોનિલ નામની વિધિ પાંચ વાર કરવાની જરૂર છે, એમ કહેલું. એ વિધિ ભૂતભૂવાં ભગાડવાં માટે કોલંબોમાં ઘણી પ્રચલિત હતી માટે એરનસિંગે તેય કરાવી પણ ભૂતનો ત્રાસ વધારે વધ્યો. ઘરમાં ભૂત ઠેર ઠેર રેતી વેરી જતું. ક્યારેક પથરા પાથરતું. કદી ક્રોકરીનાં કબાટમાંથી કાચનાં વાસણ કાઢી તેનો ખાત્મો બોલાવતું. કોઈ પ્રસંગે કપડાનાં કબાટમાંથી મોંઘાં કપડાં કાઢી તેનાં ચિથરા કરી આમતેમ ફેંકી જતું તો ક્યારેક રાંધેલ ધાનમાં ધૂળ ને ઢેફાં નાખતું. ક્યારેક એરનસિંગનાં ઘરની દિવાલો પર ભૂત જાણી અને અજાણી ભાષામાં ભેદી લખાણ લખતું. કાળા કોલસાથી ઘરની મુખ્ય ભીંત પર એણે ધિસ હાઉસ ઇઝ હાઁટેડ એમ લખેલું. ટૂંકમાં એરનસિંગનાં કુટુંબને હેરાન કરવાં માટે ભૂત અસંખ્ય નુસ્ખા અજમાવતું. એરનસિંગનાં પાડોશીય ભૂતથી ડરવાં માંડ્યા હતાં. ક્યાંક આપણું ઘર ભૂતની નજરમાં વસે તો? એ પ્રશ્ન તેમને ડરાવતો. પૂરું ગામ ભૂતની લપેટમાં હતું. ભૂતને ડારવાં રણસિંગે ડૉ. કોવૂરને નોંતર્યાં હતાં.